Աշոտ Լուսենց

Աշոտ Ղուկասի Ղարագյոզյան (), հայ բանաստեղծ, թարգմանիչ, ԽՍՀՄ գրողների միության անդամ 1936 թվականից, ԽՄԿԿ անդամ 1943 թվականից։ Սկզբում ունեցել է երկու գրական անուն՝ Բայլեր (Բայրոն անվան առաջին մասի և Շիլլեր անվան երկրորդ մասի մեկտեղումը) և Լուսենց՝ (լույս բառարմատով հորինված ազգանուն)։ Հետագայում նախապատվությունը տվել է Լուսենցին և հայտնի դարձել Աշոտ Լուսենց անունով։

Կենսագրություն 
Աշոտ Ղարագյոզյանը ծնվել է 1911 թվականի սեպտեմբերի 11-ին, Ելիզավետպոլի նահանգի Արեշի գավառի Հավարիք (այժմ՝ Ադրբեջանական ԽՍՀ Եվլախի շրջանում) գյուղում։ 1925 թվականին ավարտել է Արմավիր քաղաքի (Հյուսիսային Կովկաս) Նալբանդյանի անվան հայկական դպրոցը, 1929 թվականին՝ Դոնի Ռոստովի Մյասնիկյանի անվան հայկական մանկավարժական տեխնիկումը։ 1929-1932 թվականներին հայոց լեզու է ավանդել Արմավիրի և Սոչիի հայկական դպրոցներում։ 1932 թվականին աշխատել է Դոնի Ռոստովի «Գրոհ» հայկական թերթում։ 1933-1934 թվականներին ծառայել է խորհրդային բանակում։ 1934-1937 թվականներին աշխատել է «Խորհրդային Հայաստան» օրաթերթում։ 1941 թվականին ավարտել է Երևանի պետական համալսարանի բանասիրական ֆակուլտետը։ 1941-1946 թվականներին ծառայել է խորհրդային բանակում։ 1946-1959 թվականներին աշխատել է «Գրական թերթ»-ի և «Խորհրդային գրականություն» ամսագրի խմբագրություններում։ 1959-1972 թվականներին ավագ խմբագիր է եղել «Հայաստան» հրատարակչությունում։

Երկեր 
 Շինարարության բարիկադներում, Մոսկվա-Ռոստով-Դոն, ԽՍՀՄ ժողովուրդների կենտրոնական հրատարակչություն, 1931, 36 էջ։
 Երգեր հաղթական վերելքի, Մոսկվա-Ռոստով-Դոն, ԽՍՀՄ ժողովուրդների կենտրոնական հրատարակչություն, 1931, 64 էջ։
 Երբ խրխնջում են ձիերը, Ռոստով-Դոն, «Հյուսիսային Կովկաս» հրատարակչություն, 1932, 54 էջ։
 Սիրո գիրք, Ե., Հայպետհրատ, 1948, 54 էջ։
 Աստղերը կանչում են, Ե., Հայպետհրատ, 1962, 148 էջ։
 Հայրենաշունչ, Ե., «Հայաստան», 1969, 204 էջ։
 Իմ աշխարհը, Ե., «Խորհրդային գրող», 1979, 136 էջ։

Թարգմանություններ (ռուսերենից)
 Պուշկին Ա. Ս., Երկեր 5 հատորով, հ. 1 (գրքի մեջ մտնող բանաստեղծությունների զգալի մասը թարգմանել է Ա. Լուսենցը), Ե., Հայպետհրատ 1954, 471 էջ։
 Պուշկին Ա. Ս. Երկեր 5 հատորով, հ 2 (գրքի մեջ մտնող «Գնչուներ» և «Հեքիաթ Սալթան թագավորի մասին» պոեմները թարգմանել է Ա. Լուսենցը) Ե., Հայպետհրատ, 1955, 370 էջ։
 Լյաշենկո Վ., Պատժող քաղաքը, Ե., Հայպետհրատ, 1964, 84 էջ։
 Այթմատով Չինգիզ, Երեք վիպակ (գրքի երեք վիպակներից երկուսը՝ «Մայրական դաշտը» և Առաջին ուսուցիչը», թարգմանել է Ա. Լուսենցը), Ե., «Հայաստան», 1965, 284 էջ։
 «Թարգմանչաց արվեստ» շտեմարան։

Ծանոթագրություններ 

Հայ բանաստեղծներ
Հայ թարգմանիչներ
ԵՊՀ շրջանավարտներ
ԽՍՀՄ գրողների միության անդամներ
ԽՄԿԿ անդամներ
Գրական կեղծանուններով հայտնի հեղինակներ